ยิงถล่มบ้านสาวใหญ่กลางดึก คาดคู่อริลูกชายมาล้างแค้นคืน
ยิงถล่มบ้านสาวใหญ่ทุ่งสงกลางดึก คนร้ายขับกระบะจอดหน้าบ้าน ก่อนคว้าอาก้าเปิดฉากยิงเสียงปืนดังสนั่น กระสุนถูกตัวบ้านพรุน ทะลุประตูเข้าไปในบ้าน แต่พระบรมฉายาลักษณ์ที่แขวนไว้เหนือตู้เสื้อผ้ากลับไม่เป็นไร คาดสาเหตุมาจากทะเลาะกับกลุ่มวัยรุ่นของลูกชายในงานชักพระ,เมื่อเวลา 00.30 น. วันที่ 8 ส.ค. ผู้สื่อข่าวรายงานว่า ร.ต.ท.สิทธิเดช ลอยลม พงส.สภ.ทุ่งสง จ.นครศรีธรรมราช ได้รับแจ้งมีเหตุคนร้ายใช้อาวุธปืนสงคราม ปืนลูกซองยาวยิงถล่มใส่บ้านพักเลขที่ 93/1 บ้านนาตาแย้ม หมู่ที่ 5 ต.ถ้ำใหญ่ อ.ทุ่งสง ริมถนนสายบ้านใสใหญ่ - บ้านที่วัง จึงพร้อมด้วย พ.ต.อ.สมชาย ซื่อต่อตระกูล ผกก. พ.ต.ท.รังสรรค์ สุขเกื้อ รอง ผกก.ป พ.ต.ต.ปฏิวัติ ขุนรัง สว.สส. และกำลังอีกจำนวนหนึ่งรุดไปยังที่เกิดเหตุ บ้านเกิดเหตุเป็นบ้านปูนชั้นเดียว พบว่ามีชาวบ้านที่ทราบเหตุพากันมามุงดูเป็นจำนวนมาก ที่ริมถนนหน้าบ้านพักเจ้าหน้าที่เก็บปลอกกระสุนปืนอาก้าได้ 18 ปลอก ปลอกกระสุนปืนลูกซอง 2 ปลอก จากนั้นได้เข้าไปตรวจดูภายในบ้านพบรูกระสุนที่คนร้ายยิงถล่มใส่เป็นรูพรุนหลายจุด นอกจากนี้กระสุนยังทะลุบานกระจกด้านหน้าเข้าไปภายในบ้าน ถูกตู้กับข้าว ตู้ใส่เสื้อผ้า หลายรู ที่น่าแปลกใจพระบรมฉายาลักษณ์ของพระบาทสมเด็จพระเจ้าอยู่หัวและพระบรมรูปรัชกาลที่ 5 ซึ่งแขวนไว้เหนือตู้เสื้อผ้าไม่โดนกระสุนแต่อย่างใด,สอบสวนนางปราณี หนูจันทร์ อายุ 56 ปี ม่ายสาวเจ้าของบ้าน มีอาชีพทำสวนยางพาราเป็นของตนเอง ได้ความว่าสามีเสียชีวิตไปหลายปีแล้ว ตนเองพักอยู่ที่บ้านหลังนี้ กับนายสิทธิเดช สุดแป้น อายุ 24 ปี ลูกชาย นางแซนดี้ ทรูป อายุ 23 ปี ลูกสะใภ้( ลูกครึ่งชาวออสเตรเลีย) และลูกชายของนางแซนดี้ วัย 7 เดือนอีก 1 คน ขณะที่ทั้งหมดนอนหลับอยู่ในห้องนอน ก็ต้องตกใจตื่นเมื่อได้ยินเสียงปืนดังสนั่นหวั่นไหว หลายนัด แต่เดชะบุญกระสุนไม่ถูกใคร หลังเสียงปืนสงบก็พากันลุกขึ้นมาดูก็พบว่าคนร้ายยิงถล่มใส่บ้านพัก จึงแจ้งให้ตำรวจทราบ ส่วนคนร้ายคาดว่ามีด้วยกันประมาณ 3 คน โดยขับรถยนต์กระบะยี่ห้อโตโยต้าสีบรอนซ์เงินไม่ติดแผ่นป้ายทะเบียนมาจอดริมถนนหน้าบ้าน หลังยิงถล่มก็ขับหลบหนีไปทาง ต.ที่วัง โดยมีเพื่อนบ้านเห็นเหตุการณ์ทั้งหมด,นางปราณี กล่าวต่อไปว่า ตนเองก็ไม่ทราบสาเหตุที่คนร้ายมายิงปืนใส่บ้านพัก เพราะไม่มีเรื่องโกรธเคืองกับใคร เรื่องชู้สาวตัดออกไปได้เลยเพราะไม่เคยยุ่งเกี่ยวกับใคร สาเหตุถ้าจะมีก็เรื่องเดียว คือเมื่อปีที่ผ่านมา นายสิทธิเดช ลูกชายไปเที่ยวงานชักพระหน้าที่ว่าการอำเภอทุ่งสง แล้วไปมีเรื่องทะลาะวิวาทกับวัยรุ่นกลุ่มหนึ่ง นายสิทธิเดช และใช้อาวุธมีดแทงกลุ่มคู่อริได้รับบาดเจ็บ ในขณะเดียวกัน ภายในบริเวณนั้นยังมีเหตุแทงกันมีผู้เสียชีวิต 1 ราย แต่ตำรวจจับมือมีดไม่ได้ ส่วนนายสิทธิเดช ถูกตำรวจจับแจ้งข้อหาทำร้ายร่างกายผู้อื่นได้รับบาดเจ็บ ถูกส่งตัวฟ้องศาล และถูกศาลสั่งปรับ จากเหตุการณ์ทะเลาะวิวาทชุลมุนในตอนนั้น ญาติผู้เสียชีวิตอาจจะมองว่านายสิทธิเดช เป็นมือมีด จึงพาพวกมายิงถล่มล้างแค้นก็เป็นไปได้เช่นกัน ซึ่งทางตำรวจจะได้สืบสวนหาสาเหตุที่แน่นอนต่อไป.
ยิงถล่มบ้านสาวใหญ่ทุ่งสงกลางดึก คนร้ายขับกระบะจอดหน้าบ้าน ก่อนคว้าอาก้าเปิดฉากยิงเสียงปืนดังสนั่น กระสุนถูกตัวบ้านพรุน ทะลุประตูเข้าไปในบ้าน แต่พระบรมฉายาลักษณ์ที่แขวนไว้เหนือตู้เสื้อผ้ากลับไม่เป็นไร คาดสาเหตุมาจากทะเลาะวิวาท
ยิงถล่มบ้านสาวใหญ่,ปราณี หนูจันทร์,ม่ายสาวเจ้าของบ้าน,สิทธิเดช สุดแป้น,แซนดี้ ทรูป,งานชักพระ,หน้า อ.ทุ่งสง,สมชาย ซื่อต่อตระกูล,ผกก.สภทุ่งสง,ข่าว,ข่าวสังคมทั่วไทย,ยิงถล่มบ้าน,แม่ม่ายสาว,สาวใหญ่,ทะเลาะวิวาท,ฆ่ากันตาย,ฆาตกรรม,กราดยิง,มือมีด,ไทยรัฐออนไลน์,แทงกันตาย,อาวุธสงคราม,อาก้า,เจ้าของสวนยาง,ยางพารา